**Lekcija 1.4 Pregled pravnih osnova međunarodne saradnje**

|  |  |  |
| --- | --- | --- |
| Lekcija 1.4 Pregled pravnih osnova međunarodne saradnje | | Trajanje: 90 minuta |
| **Potrebni resursi:**   * PC/laptop s verzijama softvera kompatibilnim s pripremljenim materijalima * Pristup internetu (ukoliko je na raspolaganju) * PowerPoint ili drugi softver za prezentacije * Primerak Budimpeštanske konvencije za učesnike | | |
| **Cilj sesije:**  Ova sesija zamišljena je kao podsetnik o tome šta je krivično delo u oblasti visokotehnološkog kriminala, a pruža i pregled materijalno-pravnih i procesnih odredbi Budimpeštanske konvencije, različitih pravnih okvira koji omogućavaju međunarodnu saradnju, kao i okvirni prikaz Budimpeštanske konvencije i njenih odredbi koje se odnose na međunarodnu saradnju i Drugog dodatnog protokola uz Konvenciju. | | |
| **Zadaci:**  Do kraja sesije učesnici će moći da:   * obnove pojmove u oblasti visokotehnološkog kriminala i dokaza u elektronskom obliku, kao i odgovarajuće odredbe Budimpeštanske konvencije; * razumeju različite kanale i mehanizme zvanične međunarodne saradnje; * razmotre pregled Budimpeštanske konvencije kao vodećeg alata za saradnju u oblasti visokotehnološkog kriminala i dokaza u elektronskom obliku; * uoče sličnosti između različitih kanala i mehanizama međunarodne saradnje; * razmotre pregled Drugog dodatnog protokola kao mehanizma koji omogućava međunarodnu saradnju. | | |
| **Smernice za trenera**  Cilj ove sesije jeste da učesnicima pruži temeljne informacije o Budimpeštanskoj konvenciji i međunarodnim okvirima koji omogućavaju međunarodnu saradnju. Sesija je pripremljena tako da učesnicima ponudi sveobuhvatni podsetnik u smislu definicija navedenih u Poglavlju I Budimpeštanske konvencije, odredbe materijalno krivičnog prava u Poglavlju II (Deo 1) i procesne odredbe u istom poglavlju (Deo 2) Konvencije. Sesija je podeljena na četiri dela, uz uvod i zaključak.  Preporuka je da trener pre izlaganja sadržaja sesije pregleda stavove 22. do 231. [Eksplanatornog izveštaja uz Konvenciju o visokotehnološkom kriminalu.](https://rm.coe.int/16800cce5b) | | |
| **Sadržaj lekcije** | | |
| **Broj slajda** | **Sadržaj** | |
| 1 - 3  Obavezni slajdovi | Prvi slajdovi daju uvod u sesiju i obuhvataju program, ciljeve i zadatke sesije. | |
| 4 - 7  Obavezni slajdovi | Ovi slajdovi su, zapravo, podsetnik na to šta čini krivično delo u oblasti visokotehnološkog kriminala. Ključna poruka koju trener mora da prenese putem ovih slajdova jeste da nije sve sajber kriminal. Trener može navesti primere različitih tradicionalnih krivičnih dela (npr. ubistvo, krađa, itd.) i pitati učesnike da li sama uključenost računarskog sistema ili računarskih podataka u izvršenju krivičnog dela to delo čini delom iz oblasti visokotehnološkog kriminala. | |
| 8 - 16  Obavezni slajdovi | Ovi slajdovi čine podsetnik u smislu definicija predviđenih članom 1. Budimpeštanske konvencije (računarski sistem, računarski podaci, davalac usluga i podaci o saobraćaju). U ovom delu nalaze se i dva anketna pitanja, koja trener može iskoristiti kako bi utrdio nivo znanja učensnika. | |
| 17 - 86  Obavezni slajdovi | Ovi slajdovi omogućavaju učesnicima da osveže svoja znanja o odredbama materijalno krivičnog prava u članovima 2. do 12. Budimpeštanske konvencije (nezakonit pristup, nezakonito presretanje, ometanje podataka, ometanje sistema, zloupotreba uređaja, falsifikovanje u vezi s računarima, prevara u vezi s računarima, dečija pornografija, dela u vezi s kršenjem autorskih i srodnih prava, pokušaj, pomaganje ili podstrekivanje, odgovornost pravnog lica). U ovom delu se takođe nalazi nekoliko anketnih pitanja, koja trener može iskoristiti da proceni nivo znanja učesnika.  U prvoj grupi slajdova se rezimiraju osnovni elementi materijalno-pravnih odredbi. Preostali slajdovi podeljeni su u dve kolone. U levoj je tekst Budimpeštanske konvencije u kome je određeni element markiran bojom, dok je u koloni s desne strane objašnjenje tog elementa. Od trenera se očekuje da prođe kroz sve elemente, kako bi učesnici stekli sveobuhvatno znanje o tim odredbama. Ukoliko, međutim, trener smatra da učesnici poseduju dovoljno znanja, mogu se obraditi sumarni slajdovi na početku svakog člana, umesto slajdova s detaljnim tekstom i posebnim elementima. | |
| 87 - 152  Obavezni slajdovi | Ovi slajdovi omogućavaju učesnicima da osveže svoja znanja o odredbama procesnog prava u članovima 14. do 21. Budimpeštanske konvencije (oblast primene procesnih odredbi, uslovi i ograničenja, hitna zaštita sačuvanih računarskih podataka, hitna zaštita i delimično otkrivanje podataka o saobraćaju, izdavanje naredbe, pretraživanje i zaplena sačuvanih računarskih podataka, prikupljanje podataka o saobraćaju u realnom vremenu i presretanje podataka iz sadržaja). U ovom delu se nalazi nekoliko anketnih pitanja, koja trener može iskoristiti da proceni nivo znanja učesnika.  U prvoj grupi slajdova se rezimiraju osnovni elementi procesnih odredbi. Preostali slajdovi podeljeni su u dve kolone. U levoj je tekst Budimpeštanske konvencije u kome je određeni element markiran bojom, dok je u koloni s desne strane objašnjenje tog elementa. Od trenera se očekuje da prođe kroz sve elemente, kako bi učesnici stekli sveobuhvatno znanje o tim odredbama. Ukoliko, međutim, trener smatra da učesnici poseduju dovoljno znanja, mogu se obraditi sumarni slajdovi na početku svakog člana, umesto slajdova s detaljnim tekstom i posebnim elementima.  Trener treba konstantno da podseća učesnike da je ključno da razumeju procesne odredbe u svrhe ovog kursa, jer se one koriste za primenu mera koje se preduzimaju u skladu sa zahtevima za uzajamnu pomoć. | |
| 153 - 166  Obavezni slajdovi | Ovi slajdovi daju prikaz međunarodne situacije u smislu zvanične međunarodne saradnje. Navode se konvencije Kancelarije Ujedinjenih nacija za borbu protiv droge i kriminala (UNODC) - Konvencija ujedinjenih nacija protiv transnacionalnog organizovanog kriminala (UNTOC) i Konvencija UN protiv korupcije (UNCAC) – konvencije Saveta Evrope (Budimpeštanska konvencija i Konvencija SE o uzajamnoj pomoći u krivičnim stvarima), nakon čega se razmatraju drugi regionalni instrumenti. Ovaj deo se završava anketnim pitanjem. | |
| 167 - 175  Obavezni slajdovi | Ovi slajdovi pružaju uvid u opseg i domet Budimpeštanske konvencije. Na njima su prikazana „tri stuba“ Budimpeštanske konvencije (tj. inkriminisanje radnje, procesni alati i međunarodna saradnja). Trener može objasniti da su prva dva obrađena u prethodnom delu sesije i da će „stub“ koji je najvažniji za ovaj kurs, a to je međunarodna saradnja, biti obrađen sutradan. Ovaj deo se završava slajdom na kome je sažetak odredbi Budimpeštanske konvencije koje se odnose na međunarodnu saradnju. | |
| 176 - 184  Obavezni slajdovi | Na ovim slajdovima dat je pregled Drugog dodatnog protokola uz Budimpeštansku konvenciju. Tu se navodi kratak istorijski kontekst koji se odnosi na Protokol, Radnu grupu za prekograničnu saradnju i Grupu za pristup dokazima u oblaku, pre detaljnijeg osvrta na rad Grupe za nacrt protokola. Iako se ovim učesnicima daju naznake delokruga Drugog dodatnog protokola, važno je da se ovi slajdovi ažuriraju pre svakog prikazivanja kako bi odražavali trenutno stanje tokom pripreme Protokola. Ovaj deo se završava jednostavnim anketnim pitanjem. | |
| 185 – 187  Važni slajdovi | Trener treba da rekapitulira ciljeve sesije sa učesnicima, dajući im priliku da postave bilo koje pitanje koje se odnosi na materijal obuhvaćen ovim modulom. | |
| **Praktične vežbe**  Uz ovu lekciju nisu predviđene praktične vežbe. | | |
| **Procena/Provera znanja**  Za ovu sesiju se ne traži provera znanja ili procena. | | |